JU Muzej i galerija Tivat

Otvaranje izložbe „Plavi svijet delfina i kitova“
2024-02-28 - 2024-03-26
Prirodnjački muzej Crne Gore u saradnji sa JU Muzej i galerija Tivat i Opštinom Tivat ima zadovoljstvo da vas pozove na otvaranje izložbe „Plavi svijet delfina i kitova“, 28.02. 2024. godine u 19.00 časova u Muzej i galeriju Tivat.
Delfinima i kitovima fascinantnim, veličanstvenim stanovnicima okeana i mora prijeti nestanak sa planete Zemlje, prvenstveno zbog ljudskih postupaka.
Zagađivanje, intenzivno i nemilosrdno ubijanje, slučajno hvatanje u ribarskim mrežama, godišnje ubije preko 300 000 delfina, kitova i pliskavica.
Svjetska fondacija za prirodu upozorava: “Na svaka dva minuta ugine jedan delfin ili kit”.
Delfini i kitovi imaju ključnu ulogu u održavanju zdravlja morskih ekosistema i smanjivanje njihove brojnosti može da ima katastrofalni uticaj na te ekosisteme, a time i ljudsku vrstu.
Ukoliko ne djelujemo sada, budućim generacijama biće uskraćena šansa da upoznaju ova inteligentna, druželjubiva i zanimljiva stvorenja.
Projekat je podržan od strane Balkanske mreže muzeja po konkursu za manje grantove.

Obilježavanje Dana Mediterana
2023-11-28 18:00 - 19:00 UTC
Obilježavanje Dana Mediterana u JU Muzej i galerija Tivat 28.11. u 18.00 časova

Manifestacija se obilježava već par godina u više zemalja promovišući zajedničke vrijednosti, kulturu i specifičnosti. Promocija međunarodnog praznika i aktivnosti na ovaj dan vidljiva je na međunarodnoj mapi kao doprinos JU Muzej i galerija Tivat muzejskoj zajednici, promociji istraživačkog rada, skretanju pažnje i širenju svijesti o karakteristikama koje nas povezuju, etno-antropološkim i socio-kulturnim odrednicama, pomorstvu i pomorskoj trgovini i promociji pomorskih lica Boke pomorske.

JU Muzej i galerija Tivat 28.11. sa početkom u 18.00 časova organizuje izložbu i predavanje „Ivo Vizin kroz istorijska dokumenta“. Predavanje će održati kapetan Predrag Kuzmanovski, Siniša Luković, novinar i publicista i etnološkinja-antropološkinja Danijela Đukić direktorica JU Muzej i galerija Tivat.

Dugoročni projekat ima za cilj umrežavanje gradova sa obje strane Mediterana sa ciljem pokretanja mobilnosti, inkluzivnosti i promocije obalnih mediteranskih zajednica uključivanjem brojnih aktera.

Najava izložbe i predavanja može se pogledati na sajtu Unije Mediterana https://mediterraneanday.com/agenda i Mreže evropskih muzejskih organizacija https://www.ne-mo.org/news-events/events

Izložba KUD “Boka”
2023-11-20
Večeras u 19h izložba KUD “Boka”.
“Narodne nošnje Crne Gore – Bogatstvo različitosti”
Izložbu u Muzeju i galeriji otvoriće predsjednik Opštine Željko Komnenović.

Koncert "Duo shine" u JU Muzej i galerija Tivat sa početkom u 18.00
2023-11-16 08:00 - 17:00
U prostorijama JU Muzej i galerija Tivat večeras sa početkom u 18.00 održaće se koncert
popularne klasike u izvođenju flautistkinje Anđele Bratić i violončelistkinje Ane Stanković
„Duo shine“ sa početkom u 18.00 časova. Koncert će otvoriti predsjednik opštine Tivat
Željko Komnenović.
DUO SHINE
Biografija
Duo Shine čine dvije umjetnice iz Niša, flautistkinja Anđela Bratić i violončelistkinja Ana
Stanković.

Njihova saradnja počinje 2013. godine, kada u okviru tria nastupaju na međunarodnom
muzičkom festival Constantinus, koji se te godine po prvi put organizuje.
Sledeći nastup bilježe u Beču, gdje gostuju preko Srpskog kulturnog foruma.
U emisiji Dejana Đurovića “Nedeljom uveče” pomenute umjetnice ostvaruju uživo
gostovanje.

U proširenom sastavu kao kvintet, nastupaju u Herceg Novom na festivalu “Dani
muzike”, u Nišu na Niškim muzičkim svečanostima – NIMUS, zatim održavaju koncerte
na Kosovu, u Kosovskoj Mitrovici i Zubin potoku.
Proteklog ljeta duo Shine predstavio se publici u Pirotu u okviru “Kulturnog leta”. Tom
prilikom izvedena su djela popularne klasike kao i neke numere iz filmova (“Sanjarenje”,
“Meditacije”, “Con te partiro, Pahelbel kanon, Vivaldi “Godišnja doba”, “Singing in the
rain”, “Dos Gardenias”, numere Scotta Joplina i dr.)
Anđela Bratić jedna od najznačajnijih Srpskih flautistkinja, dobitnica je nagrade
muzičkog časopisa Muzika klasika za najboljeg ženskog izvođača u 2014. godini.
Diplomirala je na Fakultetu muzičke umjetnosti u Beogradu i magistrirala na Univerzitetu
„Johannes Gutenberg“ u Majncu, Njemačka, u klasi prof. Dejana Gavrića i dobila zvanje
koncertnog soliste.
2021. godine, Anđela Bratić izabrana je za jednog od 75 najboljih studenata
Univerziteta „Johanes Gutenberg“, povodom obilježavanja 75. godina rada Univerziteta
nakon drugog svetskog rata.
Finansirana od strane Austrijskog ministarstva za nauku i kulturu 2009. godine, boravila
je na stručnom usavršavanju u Beču kod prof. Dieter Flurija, soliste Bečke filharmonije.
Dobitnik je više Republičkih i međunarodnih nagrada od kojih se izdvajaju I nagrada na
Internacionalnom festivalu u Fivicanu (Italija), ,,Music world’’ u kategoriji solo flauta i I
nagrada na istom takmičenju u kategoriji instrumentalna dua 2003. godine
Kao solista nastupala je sa Simfonijskim orkestrom Ho Ši Mina (Vijetnam), Simfonijskim
orkestrom RTS-a, Banjalučkom filharmonijom, Simfonijskim orkestrom „Simfonieta
Sofia, Crnogorskim simfonijskim orkestrom, Simfonijskim orkestrom „Simfonieta Vidin“,
Kamernim orkestrom iz Praga, Kamernim orkestrom „Simfonieta di Udine“, Niškim
simfonijskim orkestrom, Kamernim orkestrom „Končertante“ FU u Nišu, Akademskim
orkestrom SKC-a Univerziteta u Nišu, Kamernim orkestrom „Imperio“, Kamernim
orkestrom „Nova muzika“, Kamernim orkestrom „Amoroso“, pod vođstvom uglednih
dirigenata. Učestvovala je na značajnim festivalima u zemlji – Gitar art, NIMUS,
Mokranjčevi dani, Tisin Cvet, Konstantinus, kao i Barski ljetopis, Dani muzike,
Espresivo, Međunarodni festival Kamerne muzike u Crnoj Gori, Spektrum i Imago u
Sloveniji i Sarajevska zima u Sarajevu. Održala je samostalne koncerte širom Evrope, u
Aziji i Americi, a sa velikim uspjehom, 2013. godine, predstavila se publici u Vašingtonu,
resitalom u Kenedi centru.
Održala je master klas radionice u Srbiji, Crnoj Gori, Makedoniji, Italiji, Grčkoj, Rumuniji
i Južnoj Koreji. Član je kvarteta „Kamerna banda“. Fakultet umjetnosti u Nišu 2016.
godine objavio je njen prvi cd pod nazivom Fantazija (Fantasy), a 2020. godine
objavljen je njen dugi CD Inspirisani flautom, na kome izvodi kompozicije srpskih
kompozitora.
Anđela Bratić je redovni profesor na Fakultetu umetnosti, Univerziteta u Nišu.
Ana Stanković (violončelo)
Nakon srednje muzičke škole upisuje Višu muzičku školu u Nišu na odsjeku za
violončelo u klasi prof. Tanje Petrović Đorgovske. Na prvoj godini dobija nagradu kao
najbolji student i nastupa na “Susretima akademija” u Podgorici, a nakon stečene
diplome Više škole, nastavlja studije u Novom Sadu u klasi prof. Ištvana Varge. U toku
studija bilježi nastupe sa orkestrom i kvartetom širom Vojvodine, kao i u Beogradu.
Orkestarsko sviranje uči kod eminentnog profesora Mladena Jagušta. Aktivan je
učesnik na master klasovima kod profesora Imre Kalmana i Išvana Varge.
U Muzičkoj školi “Slavenski” u Beogradu, nekoliko godina pohađa časove viola da
gambe u klasi prof. Miomira Ristića, osnivača ansambla”Renesans”.
Diplomirala je u klasi prof. Dejana Božića.
Kao violončelistkinja član je brojnih i raznovrsnih kamernih ansambala – kamernog
orkestara Constantinus, Nova muzika ( sa kojima snima CD sa kompozicijama niških
autora), Emporio, “Catena mundi” ( sa kojim osvaja prvo mjesto na festivalu u Fivicanu,
u žanru etno muzike), zatim sarađuje sa gudačkim kvartetom Creativo ( sa kojim
nastupa, između ostalog, na NIMUSU i džez festival “Nisville” ), klavirskim triom Masala,
duo Shine.
Stalno je zapošljena u Niškom simfonijskom orkestru gdje je sedam sezona obavljala
funkciju solo čeliste.

Svjetski dan pomorstva
2023-09-28
Povodom Svjetskog dana pomorstva u JU Muzej i galerija Tivat biće upriličena izložba pod nazivom „Ilija Damjanović – pomorsko lice Boke Kotorske“.

Svečano otvaranje izložbe planirano je za 28. septembar 2023. godine sa početkom u 19 sati, i otvoriće je sekretarka sekretarijata za društvene djelatnosti Olivera Mišković Vidojević.
O izložbi će govoriti novinar Siniša Luković, publicista Nebojša Rašo i direktorica JU Muzej i galerija Tivat, Danijela Đukić. Ovom prilikom biće prikazana i epizoda serije Boka pomorska, u produkciji NVO Matica Boke iz Tivta i Udruženja „Šta hoćeš“ iz Beograda, koja govori o Iliji Damjanoviću.

Dobro nam došli!

Izložba "Prelaz" akademske slikarke Vesne Sušić i akademskog vajara Rajka Sušića
2023-08-31 08:00 - 17:00
Izložba likovnih radova Vesne i Rajka Sušića biće otvorena u JU Muzej i galerija Tivat u srijedu, 30. avgusta 2023. godine sa početkom u 20 časova.

Sušić Vesna, rođena 3. marta 1972. u Zaječaru, Srbija. Završila srednju školu likovnih tehničara „Đorđe Krstić“ u Nišu kao tehničar grafičkog dizajna. Diplomirala slikarstvo u klasi prof Ismaila Karaila 1997. godine na Fakultetu Likovnih Umjetnosti u Cetinju. Radila kao tv scenograf, grafički dizajner, a 2019. stekla licencu za rad u prosvjeti. Zaposlena je u Nikšićkom pozorištu. Udata, majka jednog djeteta. Živi i slika u Nikšiću. Na ovoj izložbi predstaviće se crtežima.

Sušić Rajko, rođen 29. januara 1971. god u Nikšiću. Diplomirao vajarstvo u klasi prof. mr Pavla Pejovića 1997. Magistrirao u klasi prof. mr Pavla Pejovića 2008. god. Dobitnik više nagrada za skulpturu. Učesnik više umjetničkih kolonija. Stekao licencu za bavljenje pedagoškim radom. Zaposlen u školi Mileva Lajović Lalatović u Nikšiću. Izlagački aktivan. Živi i vaja u Nikšiću. Autor skulpturalne cjeline „Grupa“ ili „Jato“ postavljene 2015. godine u Noći muzeja na tivatskome Trgu od kulture.

Izložbu crteža i skulptura koja će biti postavljena u prizemlju galerijskog prostora JU Muzej i galerija Tivat svečano će otvoriti direktorica Danijela Đukić.

Otvaranje izložbe "Tivatska likovna scena" 05.08.2023. sa početkom u 21.00
2023-08-05 21:00 - 2023-08-30 09:00
Godišnja izložba Udruženja likovnih umjetnika Tivta „Tivatska likovna scena“ biće
otvorena u JU Muzej i galerija Tivat 05.avgusta 2023 godine. u 21 čas.
Postavku radova čine umjetnička ostvarenja članova Udruženja koji će se publici
predstaviti na dva nivoa izložbenog prostora. Svoje radove će predstaviti: Ivan
Knežević, Ljubomir Popadić, Mile Albijanić, Ivica Aranđus, Momčilo Macanović, Biljana
Račeta, Dragana Mladenović, Milica Marković Rajčević, Andrijana Ivanda Rocheux, Iva
Gopčević Čelanović, Tanja Nikolić, Zoran Kruta, Ana Bulatović Lili, Hana Mirkov,
Zvokno Grabić, Vladimir Knežević.
Izložbu će otvoriti direktorica JU Muzej i galerija Tivat Danijela Đukić, a prisutnima će se
obratiti i predsjednik udruženja gospodin Ivica Aranđus.
Posjetioci će ovu izložbu moći da pogledaju do 30. avgusta 2023 godine.

Izložba "Tišine mora" Borisa Dragojevića 23.07.2023. u 21h
2023-07-24 08:00 - 17:00
Izložba “Tišine mora” autora Borisa Dragojevića biće otvorena u JU Muzej i galerija Tivat 23. jula 2023. godine.
Boris Dragojević rođen je 3. jula 1956. na Cetinju. Osnovnu školu pohađao je na Cetinju, Zagrebu i Beogradu. Završio je srednju školu za dizajn – odsjek grafika u Beogradu, kao i Višu pedagošku školu – likovni smjer. Fakultet likovnih umjetnosti završio je 1983. u Beogradu, u klasi prof. Mirjane Mihać, kod koje 1986. završava i postdiplomske studije na odsjeku slikarstva. Član je ULUS-a i slobodan umjetnik od 1984. godine. Do sada je imao 30 samostalnih izložbi slika, i učestvovao na 10 svjetskih bijenala akvarela. Zastupljen u više međunarodnih monografija iz oblasti fantastike i figurativne umjetnosti.
Izložbu će sa početkom u 21 sat otvoriti predsjednik Opštine Tivat, Željko Komnenović, dok će se prisutnima ispred JU Muzej i galerija Tivat obratiti direktorica Danijela Đukić i autor.

Promocija knjige "Kapetan Stevan Vukotić" autora kapetana Predraga Kuzmanovskog
2023-07-13 08:00 - 17:00
Promocija knjige “Kapetan Stevan Vukotić” autora kapetana Predraga Kuzmanovskog biće održana u Đardinu JU Muzej i galerija Tivat u ponedjeljak 10. 7. 2023. u 21h
“Bogata istorija Boke Kotorske izrodila je veliki broj značajnih ličnosti. Jedna od njih je dugo prećutani i neistraženi Grbljanin, kapetan Stevan Vukotić, koji je kao navigacioni oficir ruskog istraživačkog ratnog broda „Predprijatije“ bio hronološki prvi Južni Sloven koji je oplovio Zemljinu kuglu prije tačno dva vijeka, u periodu 1823 – 1826. . Za njegov podvig Ruska carska ratna mornarica ga je odlikovala ordenom Svete Ane drugog reda, da bi se njegova blistava karijera nastavila uzlaznom putanjom sve do prerane smrti 1833.” , najavljuju organizatori.
O njemu je detaljno istraživanje preuzeo kapetan Predrag Kuzmanovski i kao rezultat dugogodišnjeg truda pred javnošću će prvi put biti predstavljena ozbiljna istorijska studija o životu i karijeri ovog značajnog moreplovca.
O knjizi će pored autora govoriti i Siniša Luković, novinar i publicista, Peko Mazarak, potomak kapetana Vukotića i Danijela Đukić, direktorica tivatskog muzeja. Pred publikom će se prvi put pored knjige naći i brojne ilustracije iskorišćene u knjizi, a promociju će obogatiti i prvi majstorski izrađeni model ratnog broda „Predprijatije“.

Promocija knjige "Dignuto sidro" Rastislave Šejić
2023-06-29 21:00 - 22:30
U Đardinu JU Muzej i galerija Tivat održaće se promocija knjige “Dignuto sidro” autorke Rastislave Šejić, a u okviru izložbe “Pozornica snova” akademskog slikara Zorana Mujbegovića. Razgovor će voditi Zoran Mujbegović i autorka.

Premijera filma BitlVAnia u sklopu retrospektivne izložbe Pozornica snova
2023-06-23 21:00 - 23:00
Crnogorska premijera poklon je tivatskoj javnosti u okviru retrospektivne izložbe Pozornica snova akademskog slikara Zorana Mujbegovića.
Nakon premijere o filmu razgovor vode Rastko Šejić, reditelj i scenarista, Zoran Mujbegović, protagonista, Radovan Čeprnić, novinar i muzičar.

Književno-gastronomsko veče u okviru izložbe Pozornica snova
2023-06-23 20:00 - 22:00
Slikar i književnik Zoran Mujbegović je pored geografskog pojma Krtoli uveo i poetski pojam „Krtoljsko more“, kao svojevrsni putokaz za značaj i kulturu ove veoma zanimljive oblasti Opštine Tivat.

Upravo te vrijednosti biće predstavljene javnosti večeras u 20 časova na Trgu Magnolija u Tivtu. Krtoljani Vasko Momčilović, nautički inženjer, Zoran Mujbegovič, akademski slikar, Jovan Brinić, potpredsjednik Opštine Tivat, učestvovaće u razgovoru koji će moderirati Danijela Đukić, direktorica JU Muzej i Galerija Tivat. Najbolji krtoljski restorani predstaviće se posjetiocima događaja mogućnošću besplatne degustacije hrane zasnovane na autohtonim receptima sa plodovima mora. Krtoljski đaci talentovani za dramsku umjetnost, koje je pripremila nastavnica Biljana Kecojević, čitaće odlomke iz Mujbegovićevog romana „Liber de Belilla“.

Događaj „Cucina de Krtoli“ organizuju zajedničkim snagama Turistička organizacija Opštine Tivat, MZ Krtoli, Udruženje „Šta hoćeš“ iz Beograda i JU Muzej i Galerija Tivat, uz nesebičnu podršku Centra za kulturu Tivat.

Izložba "Pozornica snova" akademskog slikara Zorana Mujbegovića
2023-06-17 20:00 - 2023-07-17 20:00
Povodom pedeset godina slikarstva tivatskog akademskog slikara Zorana Mujbegovića u JU Muzej i Galerija Tivat u subotu 17. 6. 2023. u 20 časova otvara se velika retrospektivna izložba na oba sprata izložbenog prostora. Izložbu će svečano otvoriti predsjednik Opštine Tivat Želјko Komnenović, a bokelјskoj publici će biti predočeno oko sto izloženih artefakata, remasterizovanih slika, crteža i grafika iz različitih faza i ciklusa autorskog rada, od prve samostalne izložbe 1973. godine, do onih na kojima sada radi.

Po prvi put će javnosti biti predstavlјena i monografija „Pozornica snova“ posvećena slikarstvu Zorana Mujbegovića u izdanju Matice Boke, reprezentativno izdanje koje pored odabranih reprodukcija u sebi nosi mišlјenja nekih od najvažnijih likovnih kritičara bivše Jugoslavije o njegovom radu.

Zoran Mujbegović rođen je 7. 2. 1950. u Beogradu. Diplomirao je na Akademiji likovnih umjetnosti u Beogradu u klasi profesora Stojana Ćelića. Samostalni je umjetnik od 1975. godine. Izlagao na 42 samostalne i preko 30 grupnih izložbi u zemlјi i inostranstvu. U periodu prije građanskog rata u Jugoslaviji bio scenograf na TV Beograd, animator u studiju Centar filma, dizajner i ilustrator izdavačke kuće Jugoslovenska revija, dio višestruko nagrađivanog dizajnerskog tima Jugoslavija filma, urbanista u timu Centra za planiranje urbanog razvoja na preko 20 urbanističkih studija. Jedan je od osnivača, urednik i dizajner izdavačke kuće Arion, najuspješnijeg privatnog izdavačkog preduzeća u SFRJ. Bio je vlasnik kafića, antikvarnice, više izdavačkih kuća, uređivao i vodio program, dizajnirao svašta za svakoga. Dobitnik najprestižnije međunarodne nagrade za urbanizam Američkog instituta za arhitekturu i urbanizam 1993. godine, kao koautor projekta. Objavio je četiri romana i dvije knjige poezije.

Organizatori izložbe su JU Muzej i Galerija Tivat i Udruženje „Šta hoćeš“ iz Beograda, a izložbeni prostor je otvoren od utorka do nedjelje u periodu od 08h do 20h sem ponedjeljkom, kada je muzej zatvoren za posjetioce.. Građanski termini autorskog vođenja kroz izložbu su srijedom i petkom od 19:00 časova.

Festival etnografskog filma
2023-05-26 - 2023-05-27
JU Muzej i galerija Tivat, u okviru Festivala vjetra, organizuje Festival etnografskog filma revijalnog karaktera, koji će se održati 26. maja sa početkom u 18h i 27. maja u 19h. Prve noći festivala biće prikazana 3 filma: “Maćanske ploče” režiserke Snežane Šaponjić Ašanin, “Nema više ni roga ni kopita” u režiji Vladimira Boceva, i film Predraga Todorovića “LU-LU LU-LU”. Filmovi su posvećeni nematerijalnoj kulturnoj baštini kroz akcenat na širenju svijesti o značaju očuvanja elemenata kroz koji se lokalne zajednice, grupe i pojedinci identifikuju. Druge večeri festivala posjetioci će imati priliku da pogledaju film Ivana Milosavljevića “Plava granica”, kao i film “Januar” italijanskog režisera Andree Graselija. Otvaranje festivala, kao i projekcije filmova, održaće se na prizemlju galerijskog prostora. Gost FEFA biće Saša Srećković, muzejski savjetnik Etnografskog muzeja u Beogradu i dugogodišnji saradnik na festivalima etnografsko-antropološkog karaktera u Beogradu i šire.

Otvaranje izložbe "Žene i ribarstvo"
2023-05-18 - 2023-05-31
Međunarodni dan muzeja biće obilježen i ove godine u JU Muzej i galerija Tivat 18. maja 2023. godine, sa početkom u 20 sati, a kao dio programa Festivala vjetra. Ova kulturna manifestacija organizuje se pod pokroviteljstvom Međunarodnog muzejskog savjeta (ICOM), pod sloganom „MUZEJI, ODRŽIVOST I DOBROBIT“. Shodno temi, JU Muzej i galerija Tivat predstaviće se izložbom „Žene i ribarstvo“, posvećenoj očuvanju ovog tradicionalnog primorskog zanata, kroz ključnu ulogu žene kao nosioca tradicije.

Izložba će biti prikazana kroz više segmenata, uključujući fotografije, film i muzejske eksponate, bazirane na iskustvu žena koje su se bavile, ili se i dalje bave ribarstvom. Autorka projekta je etnološkinja-antropološkinja i direktorica JU Muzej i galerija Tivat, Danijela Đukić.
Otvaranje izložbe biće upriličeno na prizemlju galerijskog prostora. Prisutnima će se obrati autorka projekta, gospođa Danijela Đukić, dok će, u ime Sekretarijata za društvene djelatnosti Opštine Tivat, izložbu otvoriti gospođa Milica Ojdanić. Moderatorka programa biće teoretičarka umjetnosti Nina Milićević. Pored ovog projekta, posjetioci će imati priliku da pogledaju i izložbu „Nematerijalna kulturna dobra Crne Gore“ na prvom spratu galerije, kao i stalnu postavku iz umjetničke kolekcije Dizeldorf Tivat, na drugom spratu.

Konferencija: Nematerijalno kulturno nasljeđe i održivi turizam
2023-04-28 - 2023-04-30
U petak, 28. aprila sa početkom u 09.00 časova u multimedijalnoj sali opštine Tivat počinje međunarodna konferencija „Nematerijalno kulturno nasljeđe i održivi turizam: mogućnosti i izazovi (2003-2023)” koja se održava od 28.04.-30.04 2023. godine.
Konferenciju će otvoriti predsjednik Opštine Tivat Željko Komnenović, a ovom prilikom publici će se obratiti i predstavnica Ministarstva kulture i medija Crne Gore Milica Martić, predsjednik Muzejskog društva Crne Gore Dragan Radović, direktorica Turističke organizacije Tivat Danica Banjević, ispred Festivala vjetra Antonela Stjepčević. Onlajn uključenje očekuje se iz Srbije, Hrvatske i Italije, na kojem će svoja iskustva predstaviti dugogodišnji trener pri UNESCO, Saša Srećković, ispred Ministarstva kulture i medija Republike Hrvatske Mirela Hrovatin i predsjednik AMMM-Udruženja Mediteranskih Pomorskih Muzeja Davide Gnola.
JU Muzej i galerija Tivat konferenciju organizuje u susret obilježavanju 20 godina od usvajanja UNESCO Konvencije o zaštiti nematerijalnog kulturnog nasljeđa 2003. Sesije u okviru konferencije biće posvećene Bokeljskoj mornarici, očuvanju i zaštiti umijeća gradnje suhomeđa; maslinarstvu i hrišćanskim kultovima; sakralnost i kriza kulture, digitalne igre, doprinos antropologije kulturnom turizmu, pomorska baština u održivom turizmu, mogućnostima i izazovima u kulturi, turizmu i pomorstvu.
Radionica: Umijeće plovidbe latinskim i oglavnim jedrima 2023. – Rad na nominaciji
i zaštiti nematerijalne pomorske baštine Republike Hrvatske upriličiće direktorica Muzeja betinske drvene brodogradnje Kate Šikić Čubrić.
Multidisciplinarna naučna konferencija
Nematerijalno kulturno nasljeđe i održivi turizam
Mogućnosti i izazovi
2003-2023
AGENDA
1. DAN KONFERENCIJE (28. april 2023.)
08.30 – 09.00h Registracija učesnika
09.00 – 10.00h Otvaranje konferencije (Multimedijalna sala opštine Tivat)
-Danijela Đukić, direktorica JU Muzej i galerija Tivat
-Željko Komnenović, predsjednik Opštine Tivat
-Milica Martić, Ministarstvo kulture i medija Crne Gore
-Dragan Radović, Muzejsko društvo Crne Gore
-Danica Banjević, Turistička organizacija Tivat
-Antonela Stjepčević, Festival Vjetra
10.00 – 10.30h – Davide Gnola, predsjednik AMMM (online)
Saša Srećković, Etnografski muzej u Beogradu (online)
Mirela Hrovatin, Ministarstvo kulture i medija Republike Hrvatske
(online)
10.30 – 11.00h Pauza
11.00h – 12.30h 1. SESIJA – BOKELJSKA MORNARICA KOTOR
Moderatorka – Danijela Đukić
11.00 – 11.30 – Miroslav Vukičević, Fakultet za pomorstvo, Kotor
Milica Nikolić, Univerzitet Donja Gorica, Podgorica – Bokeljska mornarica Kotor
11.30 – 12.00h – Danijela Đukić, JU Muzej i galerija Tivat – Bokeljska mornarica Kotor, Podružnica Tivat
12.00 – 12.30h – Gracija Škanata, Bokeljska mornarica Kotor – Podružnica Tivat – Kolo i oružje Bokeljske mornarice
13.00 – 15.00h Ručak
15.00 – 16.30h 2. SESIJA – NEMATERIJALNO KULTURNO NASLJEĐE – VALORIZACIJA
Moderatorka Lucija Đurašković
15.00 – 15.30h – Lucija Đurašković, JU Muzeji i galerije Budve – Hrišćanski kultovi u Paštrovićima i mogućnost njihove turističke valorizacije
15.30 – 16.00h – Siniša Jelušić, CANU – Sakralnost i kriza kulture
16.00 – 16.30h – Dušan Medin, Fakultet za kulturu i turizam, Univerzitet Donja Gorica, Podgorica – Istraživanje, popularizacija i valorizacija nematerijalne kulturne baštine Paštrovića
16.30h – 16.45h Zaključak
Zakuska
19.30 – 20.00h Otvaranje Festivala Vjetra
Festival vjetra: Program otvaranja
KUD Boka – Bokeške igre
(Pine – 19:30)
Koncert: Klapa Jadran i bend Toć
(Pine – 20:00)
Koncert: Daleka Obala
(Pine – 21:30)
2. DAN KONFERENCIJE (29. april 2023.)
08.30 – 09.00h Registracija učesnika
09.00 – 10.30h 3. SESIJA – NEMATERIJALNO NASLJEĐE: MODEL ODRŽIVOSTI
Moderatkorka Vesna Vučinić Nešković
9.00 – 9.30h – Vesna Vučinić Nešković, Filozofski fakultet Univerziteta u Beogradu – Značaj šetnje kao nematerijalnog kulturnog nasljeđa za održivi razvoj grada i turizma
9.30 – 10.00 – Ilija Moric, Fakultet za turizam i hotelijerstvo, Kotor – Nematerijalna baština maslinarstva u funkciji razvoja turizma posebnih interesovanja: Iskustva Crne Gore
10.00 – 10.30 – Ljubica Miličić, JU Muzeji i galerije Budve – „Živo“ nasljeđe i muzej: doprinos antropologije kulturnom turizmu
10.30h – 11.00h Pauza
11.00 – 12.30h 4. SESIJA – NEMATERIJALNO KULTURNO NASLJEĐE – MOGUĆNOSTI
Moderator Željko Starčević
11.00h – 11:30h – Marija Nikolić, diplomirani inžinjer arhitekture, Tivat – Vještina zidanja kamenom usuho (Stanje i aktivnosti na njenoj promociji)
11:30 – 12:00h – Željko Starčević, Agencija za razvoj i zaštitu Orijena, Herceg Novi – Transhumantno stočarstvo zaleđa Boke Kotorske, mogućnosti očuvanja kroz održivi turizam
12.00 – 12.30h – Snežana Vukotić, Nacionalni parkovi Crne Gore – Uloga Nacionalnih parkova Crne Gore i doprinos očuvanju, valorizaciji,prezentaciji NKN, kroz njegovu turističku održivost
12:30 – 13.00h Obilazak izložbi u JU Muzej i galerija Tivat
13.00 – 15.00h Ručak
15.00 – 16.00h 5. SESIJA – NEMATERIJALNO KULTURNO NASLJEĐE – IZAZOVI
Moderatorka Ljiljana Gavrilović
15.00 – 15.30h – prof. dr Ljiljana Gavrilović, Filozofski fakultet Univerziteta u Beogradu – Digitalne igre i suštine nasljeđa u turističkoj ponudi
15.30 – 16.00h – Kate Šikić Čubrić, Muzej betinske drvene brodogradnje – Nematerijalna maritimna baština u održivom turizmu
16.15 – 17.00h – Kate Šikić Čubrić, Muzej betinske drvene brodogradnje –
Radionica: Umijeće plovidbe latinskim i oglavnim jedrima 2023. – Rad na nominaciji i zaštiti nematerijalne pomorske baštine Republike Hrvatske
17.00h Pauza
17.30-18.00h – Sandra Sindik, Botel-simbioza pomorstva, turizma i kulture
3. DAN KONFERNECIJE (30. april 2023.)
8.30 – 9.00h Registracija učesnika
9.00h Zaključak
Vesna Vučinić Nešković i Danijela Đukić
Izlet – U okviru Festivala vjetra održava se Tivatska regata (JK Delfin – 11:00)

Izložba: Nematerijalna kulturna dobra Crne Gore
2023-03-27 - 2023-05-04
Izložbu čini 20 ilustrovanih nematerijalnih kulturnih dobara naše zemlje, koje je radila studentkinja Fakulteta vizuelnih umjetnosti, Isidora Avramović.

Svečanost je započela obraćanjem potpredsjednika Opštine Tivat, dr Andrije Petkovića, koji je naglasio da je od 20 prikazanih nematerijalnih kultunih dobara, čak devet sa područja Boke Kotorske, riznice kulture. Direktorica JU Muzej i galerija Tivat, Danijela Đukić, podsjetila je prisutne da su sve aktivnosti ove institucije usmjerene ka podizanju svijesti o zaštiti i očuvanju nematerijalnih kulturnih dobara, sa osvrtom na UNESCO Konvenciju 2003. Takođe je istakla da je JU Muzej i galerija karika između različitih generacija, koja mora da djeluje u pravcu povezanosti sa lokalnom zajednicom i njihovom baštinom, kao i da institucija intezivno radi na incijativama za zaštitu elemenata nematerijalne kulturne baštine Tivta. U daljem radu, JU Muzej i gaerija Tivat će nastojati da intenzivno radi na prijedlogu i inicijativama za zaštitu elemenata nematerijalne kulturne baštine Tivta, kako bi valorizovali tivatsko lokalno kulturno nasljeđe i ovim putem upućujem poziv na predlaganje inicijativa, jer je UNESCO Konvencija upravo bazirana na lokalne zajednice i održivost.

Izložbu je otvorila dr Maja Ćetković, VD direktorica Uprave za zaštitu kulturnih dobara, koja je govorila o važnosti nematerijalnih kultunih dobara kao živog nasljeđa i kolektivne memorije, i našoj obavezi da ih njegujemo i čuvamo od zaborava, kao dragocjenu neprocjenjivu vrijednost.

Direktorica Danijela Đukić poklonila je komplete kataloga o izložbi prisutnim predstavnicima institucija od značaja za obrazovanje i kulturu: direktorici SMŠ Mladost, Mariji Čučković, nastavnici OŠ Dragi Milović, Katici Čavor, direktorici JU Muzička škola, Zorani Jovanić, direktoru Dnevnog centra za djecu sa smetnjama u razvoju, Srđanu Kruniću i direktorici TO Tivat, Danici Banjević.
